Пьотр Якубович
Над реката

Превод от руски: Иванка Павлова, —

chitanka.info

Дълбока тишина. Скриптеше

веслото в моята ръка

и сънната вълна влечеше

надолу лодката така.

Покрита с облак сив, луната

струеше блясък на рубин.

Звезда трептеше до звездата,

огрели свода тъмносин.

Да омагьоса с властно слово

света днес някой бе решил,

но моите мечти сурово

от сън целебен бе лишил.

И тежка мисъл ме гнетеше:

стоях, подпрял чело с ръка,

а сънната вълна влечеше

надолу лодката така…

Надигаше се порив в мене,

но бях скован от таен страх.

Усещах как душата стене,

но сякаш онемял, мълчах.

В очите пареха сълзите,

кръвта пламтеше, бях готов

да оглася с молби вълните:

„Дари ме, господи, с любов!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.